《三高祠》
清代·王图炳

樯乌语天风，吹过松陵路。松陵何所见，落霞与孤鹜。

湖峰七十何，鬟鬓出烟雾。此地可浮家，便欲牵船住。

昔贤非无谓，先我办钓具。一感莼鲈秋，再感杞菊赋。

步兵困冷曹，州辟失欢趣。归去固其宜，丘壑履我素。

煌煌范大夫，定霸辄自许。时非季鹰时，遇异鲁望遇。

如何百战雄，翻作五湖慕。英雄踪迹奇，处女幻脱兔。

至今怀高义，层霄不可溯。张陆幸成名，譬彼蝇骥附。

我来拜荒祠，日落垂虹渡。不独荐溪蘋，思把黄金铸。

作者简介：江苏华亭人，字麟照，号澄川。王顼龄子。康熙五十一年进士，授编修。官至礼部侍郎，降侍读，加詹事衔。有《棕香书屋诗》。